|  |  |
| --- | --- |
| Numri i lëndës: | 2023:134809 |
| Datë: | 05.03.2024 |
| Numri i dokumentit:  | 05413504 |

PKR.nr.19/24

NË EMËR TË POPULLIT

Gjykata Themelore në Prishtinë - Departamenti i Krimeve të Rënda- Kryetari i trupit gjykues gjyqtari Gëzim Ademi, me pjesëmarrjen e bashkëpunëtores profesionale Fatime Shabani, duke vendosur në çështjen penale kundër të akuzuarit M.G, për shkak të veprës penale Falsifikimi i parasë nga neni 296 paragrafi 2 të KPRK-së, i akuzuar sipas aktakuzës së Prokurorisë Themelore në Prishtinë PP/I.nr.785/22 të datës 24.01.2024, pas mbajtjes së seancës për shqyrtimin e marrëveshjes mbi pranimin e fajësisë, me datën 01.03.2024, në të cilën ishin prezent Prokurori i Shtetit B. Z, i akuzuari M.G me mbrojtësin e tij av. A.H sipas detyrës zyrtare, me datë 01.03.2024, mori dhe publikisht shpalli, ndërsa me datë 05.03.2024 përpiloi këtë:

A K T GJ Y K I M

I akuzuari:

M.G, nga i ati S... dhe e ëma M..., e gjinisë G..., i lindur më ........., në Prishtinë, ku edhe jeton në rr. "I.K" nr...., me numër personal ......... shqiptar, shtetas i Republikës së Kosovës, i martuar, me profesion gastronom, i gjendjes së mesme ekonomike.

ËSHTË FAJTOR

Sepse:

Me datë 29.03 2022, rreth mesnatës, në motel "Vera" që gjendet në fshatin ...... Komuna Fushë Kosovë, i akuzuari duke e ditur se paraja është e falsifikuar ka vënë të njëjtat në qarkullim, në atë mënyrë që derisa ishte duke qëndruar në motel me dëshmitarët A.J dhe Q.L, secilës prej tyre, iu kishte dhënë nga një kartëmonedhë në vlerë prej 500 (pesëqind) €, e që pastaj kur dëshmitarja A.J kishte tentuar të bënte pagesën në klubin e natës "V...", kamerieri ia kishte gjuajtur duke i thënë se "*mos i nxjerr problem vetes*", e cila bankënotë pas ekzaminimit ka rezultuar të jetë e falsifikuar, ndërsa dëshmitarja Q.L, kishte tentuar t'i depononte të njëjtën në bankomat, mirëpo që nga banka e kishin lajmëruar se kartëmonedha ishte e falsifikuar-,

Me këtë i akuzuari ka kryer veprën penaleFalsifikimi i parasë nga neni 296 par.2 të KPRK-së.

Andaj, gjykata në pajtim me nenet 4, 7, 8, 9, 10, 17, 21, 38, 40, 42, 46,47, 48, 49, dhe 69 të KPRK-së, si dhe në bazë të nenit 364 KPPRK-së, të akuzuarin e:

G J Y K O N

Me dënim me burgim të kushtëzuar në kohëzgjatje prej 1 (një) viti i cili dënim nuk do te ekzekutohet nëse i pandehuri nuk kryen vepër tjetër penale ne kohe te verifikimit prej dy (2) vite.

Në mbështetje të nenit 296 par.6 të KPRK-së, e lidhur me nenin 276 par.1 e lidhur me par.2 nënpar.2.5 të KPP, ndaj të akuzuarit Urdhërohet – konfiskimi i parave – kartëmonedha prej 500 euro, me numër serik P23138361361 (F003F1). Pas plotfuqishmërisë së këtij aktgjykimi, këto kartëmonedha duhet të shkatërrohen nga Policia e Kosovës në bashkëpunimin me Prokurorinë Themelore në Prishtinë.

Detyrohet i akuzuari që në emër të shpenzimeve të procedurës penale - paushallit gjyqësor, të e paguajë shumën prej 20,00 (njëzet) euro dhe në emër të taksës për Fondin e Kompensimin e Viktimave të Krimit, shumën prej 50,00 (pesëdhjetë) euro, e të gjitha këto në afatin prej 15 ditëve, nga dita kur aktgjykimi të merr formën e prerë.

Kërkesë pasurore juridike nuk kishte.

A r s y e t i m

Prokuroria Themelore në Prishtinë/Departamenti i Krimeve të Rënda, me aktakuzën PP/I.nr.785/22 të datës 24.01.2024, e ka akuzuar M.G, për shkak të veprës penale Falsifikimi i parasë nga neni 296 paragrafi 2 të KPRK-së.

Prokuroria Themelore në Prishtinë - Departamenti i Krimeve të Rënda, së bashku me aktakuzën e lartcekur kanë dorëzuar edhe Marrëveshjen për Pranimin të Fajësisë PP.I.Nr.785/22 të datës 24.01.2024, të lidhur në mes të akuzuarit M.G dhe Prokurorisë Themelore në Prishtinë.

Gjykata ka caktuar dhe ka mbajtur seancën për shqyrtimin e marrëveshjes mbi pranimin e fajësisë me datë 01.03.2024, ku në pajtim me dispozitat e nenit 230 të KPPRK-së, ka shqyrtuar marrëveshjen mbi pranimin e fajësisë ku ka dëgjuar prokurorin e shtetit B.Z, të akuzuarin M. G, si dhe avokatin A.H.

Prokurori i Shtetit në seancën për shqyrtimin e marrëveshjes mbi pranimin e fajësisë ka deklaruar se: Prokuroria, pas kërkesës së mbrojtësit të të akuzuarit dhe të akuzuarit, ka shqyrtuar mundësinë për arritjen e marrëveshjes mbi pranimin e fajësisë lidhur me rastin PP/I.nr.785/2022. Konsiderojmë që marrëveshja është e arritur në përputhje me dispozitat e KPPK-së, përkatësisht neni 2, 130 të KPPK-së. Andaj, mbi bazën e kësaj, duke respektuar vullnetin e palëve, i propozoj gjykatës që marrëveshjen e arritur, së bashku me dënimin e rekomanduar ta aprovojë në tërësi.

Mbrojtësja e të akuzuarit, av. A.H në seancën për shqyrtimin e marrëveshjes mbi pranimin e fajësisë ka deklaruar se:Mbrojtja i ka sqaruar të akuzuarit mjaftueshëm natyrën e pranimit të fajësisë dhe i njëjti ka kuptuar benefitet dhe pasojat e pranimit të fajësisë. Marrëveshja e arritur në prokurori është në pajtim me dispozitat ligjore të KPRK-së dhe si e tillë, i plotëson kushtet sa i përket dënimit të rekomanduar me dënim me burgim prej 1 viti të kushtëzuar me kohë të verifikimit prej 2 vite, ku i propozojmë gjykatës që këtë dënim me kusht t’ia shqiptojë të mbrojturit tim si të vetmin dënim.

I akuzuari M.G në seancën për shqyrtimin e marrëveshjes mbi pranimin e fajësisë ka deklaruar se: i propozon gjykatës të aprovohet marrëveshja mbi pranimin e fajësisë në kushte dhe rrethana, ashtu siç është përshkruar në marrëveshje.

Gjykata pas shqyrtimit të marrëveshjes për pranimin e fajësisë të paraqitur nga Prokuroria Themelore – Departamenti i Krimeve të Rënda në Prishtinë me numër PP.I.nr.785/22 të datës 24.01.2024, e cila ka të bëjë me të akuzuarin M.G, për shkak të veprës penale Falsifikimi i parasë nga neni 296 paragrafi 2 të KPRK-së, si dhe deklarimit për pranimin e fajësisë të bërë nga i akuzuari në pajtim me dispozitat e nenit 230 par. 18 të KPPRK-së, gjykata ka gjetur se i akuzuari ka kuptuar natyrën dhe pasojat e pranimit të fajësisë dhe pranimi i fajësisë është bërë në mënyrë të vullnetshme. Gjithashtu gjykata ka konstatuar se në shkresat e lëndës ka prova të mjaftueshme që vërtetojnë faktin se i akuzuari ka kryer veprën penale me të cilën ngarkohet me aktakuzë dhe atë duke u bazuar në pranimin e fajësisë nga vet i akuzuari dhe marrëveshjen mbi pranimin e fajësisë, si dhe në provat tjera të cilat i përmban aktakuza të cilat prova janë të mjaftueshme për të vërtetuar se i akuzuari ka kryer veprën penale e cila i vihet në barrë, ku gjithashtu gjykata ka konstatuar se në shkresat e lëndës nuk ekziston asnjë rrethanë e paraparë me nenin 248 par.1 dhe 2 të KPP-së për pushimin e procedurës, përkatësisht hudhjen e aktakuzës, prandaj gjykata ka konstatuar marrëveshja mbi pranimin e fajësisë ka mbështetje ligjore dhe bazuar në nenin 230 par.21 të KPPRK-së të njëjtën e ka pranuar dhe ka vendosur në shkresat e lëndës.

Prandaj, gjykata nga të cekurat më lartë ka ardhur në përfundim se në veprimet e të akuzuarit formohen të gjitha elementet e veprës penale të përshkruar si në shqiptim të këtij aktgjykimi, duke gjetur se me të vërtetë i akuzuari ka kryer veprën penale ashtu siç përshkruhen në aktakuzë dhe në marrëveshjen për pranimin e fajësisë dhe për këtë ka vendosur që të akuzuarin të shpall fajtor dhe të gjykojë në bazë të ligjit, e më parë duke vërtetuar përgjegjësinë penale juridike të tij, ashtu që për këtë vepër penale është paraparë dënimi me burgim dhe dënim me gjobë, ku sipas marrëveshjes, gjykata i shqiptoj dënimin me burgim të kushtëzuar në kohëzgjatje prej 1 (një) viti të cilin dënim në kuptim të nenit 48 dhe 49 të KPRK-së, gjykata e ka kushtëzuar ne dy (2) vite te periudhës së verifikimit në qoftëse i akuzuari nuk kryen vepër penale tjetër.

Me rastin e matjes dhe shqiptimit të dënimit, gjykata i vlerësoi të gjitha rrethanat lehtësuese dhe rënduese, të cilat konform nenit 69 të KPRK-së, ndikojnë në llojin dhe lartësinë e dënimit e të cilat janë me ndikim me rastin e dënimit. Ashtu që për të akuzuarin, si rrethana lehtësuese gjeti se i akuzuari për herë të parë ka ra ndesh me ligjin, pranimi i fajësisë sipas marrëveshjes mbi pranimin e fajësisë, pendimin dhe premtimin e të akuzuarit se në të ardhmen nuk do të kryej vepra penale, gjykata duke pasur parasysh se i akuzuari e ka pranuar fajësinë sipas marrëveshjes mbi pranimin e fajësisë. Kështu duke mos gjetur rrethana rënduese ka ardhur në përfundim se me dënimin e shqiptuar si në dispozitiv të këtij aktgjykimi do të arrihet qëllimi i dënimit nga neni 38 KPRK-së dhe se ky dënim i tillë i shqiptuar sipas bindjes së gjykatës është në proporcion me veprën e kryer penale dhe me rrethanat personale të cilat i posedon i akuzuari.

Gjykata, si në dispozitiv të Aktgjykimit ndaj të akuzuarit, ka urdhëruar edhe konfiskimin duke marrë për bazë sigurinë juridike po ashtu të njëjtat janë sende që është rezultat i kryerjes së veprës penale siç vërtetohet më lartë, në mbështetje të nenit 276 par.1 e lidhur me par.2 nënpar.2.5 të KPP, ku përcakton parat apo sendet e falsifikuara të krijuara apo te përdorura ne veprën penale nga nenet 286, 287 ose 295 ose 297 të KPRK, pasuria që është qenësisht e paligjshme i nënshtrohet automatikisht konfiskimit pa marr parasysh gjetjet e gjyqtarit lidhur me fajësinë apo pafajësinë e të akuzuarit, e lidhur me nenin 296 par.6 te KPRK-së, i cili përcakton paraja e falsifikuar dhe pajisjet për prodhim apo ndryshimin e saj konfiskohen, andaj për shkak te këtyre konstatimeve gjykata ka vendosur si në dispozitiv për konfiskimin e tyre.

Vendimi mbi shpenzimet e procedurës penale dhe paushallit gjyqësor është marrë në bazë të nenit 453 par.1 të KPPRK-së, si dhe nenit 36 par. 3, pika 3.2 të Ligjit Nr. 08/L-109, për Kompensimin e Viktimave të Krimit

Nga sa u tha më lartë është vendosur si në dispozitiv të këtij aktgjykimi.

GJYKATA THEMELORE NË PRISHTINË DEPARTAMENTI I KRIMEVE TË RËNDA

PKR.nr.19/24, dt.05.03.2024

Bashkëpunëtore profesionale Kryetari i trupit gjykues Fatime Shabani Gëzim Ademi

UDHËZIMI JURIDIK: Kundër këtij aktgjykimi ankesë mund të paraqesin personat e autorizuar brenda pesëmbëdhjetë (30) ditësh, nga dita e dorëzimit të kopjes së aktgjykimit. Ankesa bëhet përmes kësaj Gjykate, për Gjykatën e Apelit në Prishtinë.